Den rumænske mand fremstilles fredag i grundlovsforhør ved Retten i Hjørring for en række forbrydelser. Seks lommetyverier og 17 tilfælde af databedrageri, hvilket vil sige, at han har hævet penge med betalingskort, han ikke selv ejer. Det skriver Kanal Frederikshavn. - Vi forventer derudover, at han står bag en lang række yderligere lignende forhold i perioden fra 2021 til nu. Det er forhold, som er begået i hele landet, oplyser politikommissær Peter Skovbak, leder af Efterforskningscenter Frederikshavn til Kanal Frederikshavn. De forhold, som han sigtes for i dag ved Retten i Hjørring, stammer alle fra 2021. I oktober stjal han en pung i Aldi i Sæby, i juli slog han til i Lidl i Brønderslev, i juni gik det ud over en kunde i Føtex i Hjørring, i april stjal han pungen fra en kunde i Lidl i Hobro, og to gange i december var han på spil i Aalborg, blandt andet i Føtex. I alle tilfælde er det lykkedes ham at aflure pinkoden og derefter stjæle betalingskortet. - Vi har efterforsket en stribe sager igennem et stykke tid, og det er lykkedes os at anholde manden i går kl. 10.16 på Sjælland, oplyser Peter Skovbak. Den rumænske mand opholder sig som turist i Danmark.

Referat:
En 56-årig mand fra Rumænien er varetægtsfængslet fire uge i grundlovsforhør ved Retten i Hjørring. Han er sigtet for 23 forhold.